ชุดค้นหายังคงเดินหน้าค้นหาผู้สูญหายจากเหตุการณ์ดินโคลนถล่มฯ แม่ฮ่องสอน อย่างต่อเนื่อง
กองอำนวยการควบคุมพื้นที่ประสบภัยน้ำป่าไหลหลากและดินโคลนถล่มในพื้นที่ ศูนย์พักพิงฯ บ้านแม่ละอูน อำเภอสบเมย จังหวัดแม่ฮ่องสอน ได้รายงานสถานการณ์การค้นหาผู้สูญหายและช่วยเหลือผู้ประสบภัย โดยสามารถยืนยันอัตลักษณ์ศพที่พบในแม่น้ำยวม ว่าเป็นหนึ่งในผู้สูญหาย ชื่อนางลอยบือ อายุ 50 ปี ซึ่งญาติของผู้เสียชีวิตได้รับศพไปประกอบพิธีทางศาสนา ขณะที่ยอดความสูญเสียจากเหตุการณ์ครั้งนี้ มีผู้เสียชีวิต 2 ราย สูญหาย 6 ราย และบาดเจ็บ 12 ราย 

ด้านปฏิบัติการค้นหาผู้สูญหาย คาดว่าจะเสร็จสิ้นการค้นหาใต้ซากบ้านเรือนที่ถูกดินโคลนถล่ม ภายในวันนี้ (19 ก.ย. 61) ส่วนการค้นหาตามแนวลำน้ำยวม คาดว่า จะดำเนินการค้นหาถึงวันที่ 21 ก.ย. 61 ด้านแผนการฟื้นฟู ทางหน่วยงานที่เกี่ยวข้องได้กำหนดพื้นที่สร้างบ้านให้กับครอบครัวที่ได้รับผลกระทบ จำนวน 7 หลังคาเรือน และได้ทำการย้ายที่อยู่อีก 6 หลังคาเรือน เนื่องจากอยู่ในพื้นที่เสี่ยง รวม 13 หลังคาเรือน คาดว่าจะเริ่มดำเนินการได้ในช่วงต้นเดือน ต.ค. 61 

ทั้งนี้ ได้มีการจัดตั้งโรงครัวพระราชทาน ประกอบอาหารเลี้ยงให้กับจิตอาสาและส่วนราชการในพื้นที่ปฏิบัติงาน วันละ 3 มื้อ และทางจังหวัดแม่ฮ่องสอนได้จัดตั้งกองอำนวยการหลัก เพื่ออำนวยการและประสานงาน และจัดตั้งศูนย์บริจาคความช่วยเหลือ ณ ที่ว่าการอำเภอสบเมย และได้จัดตั้งกองอำนวยการส่วนแยก ในพื้นที่ศูนย์พักพิงฯ บ้านแม่ละอูน